พม เตรียมยื่นเสนอ ครม.เพิ่มเงินอุดหนุนเด็กแรกเกิด ถึง 6 ปี ขยับเพิ่มฐานรายได้ตามบัตรสวัสดิการแห่งรัฐ
ดร.สมคิด สมศรี อธิบดีกรมกิจการเด็กและเยาวชน เปิดเผยหลังประชุมพิจารณาการขยายฐานรายได้ของกลุ่มเป้าหมายการรับเงินอุดหนุนเพื่อการเลี้ยงดูเด็กแรกเกิด โดยมี พลเอก ฉัตรชัย สาริกัลยะ รองนายกรัฐมนตรี เป็นประธานการประชุม ว่า โครงการเงินอุดหนุนเพื่อการเลี้ยงดูเด็กแรกเกิด เป็นนโยบายสำคัญระดับชาติตามแผนบูรณาการการพัฒนาคนตลอดช่วงชีวิต ซึ่งเป็นการสร้างระบบคุ้มครองทางสังคม โดยจัดสวัสดิการเงินอุดหนุนให้กับเด็กแรกเกิดในครัวเรือนยากจน หรือครัวเรือนที่เสี่ยงต่อความยากจน รวมทั้งเป็นการลดความเหลื่อมล้ำทางสังคม เป็นมาตรการให้บิดา มารดา นำเด็กเข้าสู่ระบบบริการของรัฐ เพื่อให้เด็กได้รับการดูแลให้มีคุณภาพชีวิตที่ดี มีพัฒนาการสมวัย         ทั้งนี้ ที่ประชุมครั้งนี้จึงมีมติเห็นชอบแผนการดำเนินงานในระยะที่ 3 ให้ขยายระยะเวลาให้เงินอุดหนุนเพื่อการเลี้ยงดูเด็ก ตั้งแต่แรกเกิด 0 - 6 ปี แบบขยายฐานรายได้ไม่เกิน 100,000 บาทต่อคนต่อปี ตามฐานข้อมูลบัตรสวัสดิการแห่งรัฐ เริ่มตั้งแต่ปีงบประมาณ 2562 ซึ่งคาดว่าจะมีผู้ที่ได้รับเงินจำนวนกว่า 1,400,000 คน         อย่างไรก็ตาม จะมีการศึกษาข้อมูลต่างๆคู่ขนานไปกับการดำเนินงานในระยะที่ 4 เพื่อให้เด็กได้รับเงินที่เหมาะสมและทั่วถึง โดยจะนำมติจากที่ประชุมในครั้งนี้เสนอคณะรัฐมนตรีพิจารณาภายในต้นเดือนมีนาคมนี้ เพื่อพิจารณาต่อไป